## מגיד – חלק א'

## "לחוות את ההגדה כמות שהיא"

## מגיד

יאמרו את ההגדה בלשון שמבינים המסובין, או שיאמר בפניהם את לשון המגיד ויפרשנה להם (רמ"א תעג ו).

## הָא לַחְמָא עַנְיָא וכו'

על שם הפסוק (דברים, טז, ג): "שבעת ימים תאכל עליו מצות לחם עני כי בחפזון יצאת מארץ מצרים למען תזכר את יום צאתך מארץ מצרים כל ימי חייך". וכתב שם **הרמב"ן**: "הזכיר במצה שתהיה לחם עני להגיד כי צוה לזכור שיצאו בחפזון והיא עני זכר כי היו במצרים בלחם צר ומים לחץ". ועיין **מהר"ל** שהרבה להקשות על זה. ועוד כתב המהר"ל: "מאמר זה סדרו חכמים ז"ל שיאמר כדי לפרסם ענין הלחם הזה, ושהוא לחם עוני שאכלו אבותינו במצרים. מפני שקבעו לסדר הגדה על הלחם וכו'".

## מַה נִּשְׁתַּנָּה הַלַּיְלָה כו'

מכסים את המצות, ומוזגים מיד כוס שני כדי שיראו התינוקות את השינוי וישאלו. (ע"פ שולחן ערוך תעג ו-ז).

כתב **הגר"א:** "רוב המצות מצותן ביום דוקא ולא בלילה ולא מצינו כלל שיהא המצוה דוקא בלילה ולא ביום. ועכשיו נתחייב הלילה דוקא במצות ולא ביום כו'. וזהו שהקשה למה נשתנה הלילה כו' מכל הלילות כו', כלומר מפני מה נתחייבה הלילה הזאת במצות יותר מכל הלילות וכו'. ואמר ד' קושיות נגד ד' גאולות וד' כוסות וד' בנים[[1]](#footnote-1)".

כתב **האבודרהם** "עבדים היינו וכו', זו היא תשובה לשאלת מה נשתנה כלומר לפי שהיינו עבדים לפרעה ועל כן אנו אוכלין מצה ומרור כאשר אכלו הם", **והמהר"ל** כתב: ויש מקשים דלא מצאנו תשובה למאמר מה נשתנה וכו'. ואין קושיא כו' ששואל מה ענין זה לנו כי מה קרה לנו שעושין (אנו דברים אלו שמורים על) החירות והשעבוד ובאיזה מקום היה זה ומתרץ עבדים היינו לפרעה וגו'.

## עֲבָדִים הָיִינוּ לְפַרְעֹה בְּמִצְרָיִם וכו',

על שם הכתוב (דברים ו, כא) "ואמרת לבנך עבדים היינו לפרעה במצרים ויציאנו יי ממצרים ביד חזקה".

והקשה בספר **שם משמואל**: למה שינה בעלה ההגדה מלשון הפסוק שהוסיף כאן כמה דברים: "ה' אלוקינו" ו-"משם" ו-"ובזרוע נטויה". ונראה ליישב שהוא על פי הפסוק (דברים ה טו) "וזכרת כי־עבד היית בארץ מצרים ויצאך יי אלהיך משם ביד חזקה ובזרע נטויה"

"ביד חזקה ובזרוע נטויה" כתב **הגר"א:** "ביד חזקה פירוש בעל כרחם כלומר על ידי המכות הוכרחו להניח לנו לצאת וכו', ובזרוע נטויה הוא באיתגליא לעין כל וכו'". עכ"ל. ויש להביא על זה עוד **פסוק** (דברים ז, ח) "כי מאהבת יי אתכם ומשמרו את־השבעה אשר נשבע לאבתיכם הוציא יי אתכם ביד חזקה ויפדך מבית עבדים מיד פרעה מלך־מצרים".

## וְאִלּוּ לֹא הוֹצִיא הַקָּדוֹשׁ בָּרוּךְ הוּא אֶת אֲבוֹתֵינוּ מִמִּצְרָיִם

כתב **האבודרהם:** "וא"ת אם אבותינו אכלו מצה ומרור שיצאו אנו מה לנו, (על כן אמר) **ואלו לא הוציא הקדוש ברוך הוא את אבותינו ממצרים** וכו'".

וכתב **הריטב"א:** "ונראה דכך פירושו, שאילו לא הוציאנו הקדוש ברוך הוא ממצרים כמו שנשבע לאבותינו והוציאנו בהבטחתו, לא היה הדור ההוא ראוי ליגאל, לפי שלמדו מעשה ארץ מצרים, וכל שכן שהיינו מתערבים בהם משם ואילך ולא היינו נגאלים לעולם והיינו משועבדים להם.

ולפיכך אנחנו חייבים לחשוב עצמנו כאילו נגאלנו מאותו עבדות אנו ובנינו, וכדאמרינן לקמן בכל דור ודור חייב אדם וכו', לפיכך ציונו הבורא לספר בכל דור ודור נס זה, ואפילו כולנו חכמים ונבונים ויודעים כל התורה אנו מצווין לספר בזה **בשמחה ובהודאות**".

## וַאֲפִילוּ כֻּלָּנוּ חֲכָמִים, וכו', מִצְוָה עָלֵינוּ לְסַפֵּר בִּיצִיאַת מִצְרָיִם כו' מַעֲשֶׂה בְּרַבִּי אֱלִיעֶזֶר וכו'.

כלומר: אע"פ שכל עניין יציאת מצרים ידוע וברור לנו (ר"י בן יקר), אעפ"כ מִצְוָה עָלֵינוּ לְסַפֵּר בִּיצִיאַת מִצְרַיִם כי הסיפור מביא לידי הרגש יותר מן הידיעה (עיון תפילה). וְכָל הַמַּרְבֶּה לְסַפֵּר בִּיצִיאַת מִצְרַיִם הֲרֵי זֶה מְשֻׁבָּח שכן ככל שנעיין במעשה, נכיר היאך הטובה ההיא שייכת אלינו (מעשה ניסים).

## אָמַר רַבִּי אֶלְעָזָר בֶּן עֲזַרְיָה: הֲרֵי אֲנִי כְּבֶן שִׁבְעִים שָׁנָה, כו'

כתב **האברבנאל:** "ועם היות מאמר רבי אליעזר בן עזריה נאמר על זכרון פרשת ציצית, הביאו המגיד לראיה על מצות סיפור יציאת מצרים כדי לבאר גודל מעלת המצוה וכו'".

וב**מעשה ניסים** כתב "דהנה, הזכירה בנס אחר תדיר נראה כגנות וקיצור בשבחיו ית׳, ונמשל לזה, באחד שלקח יתום לתוך ביתו ומאכילו ומשקהו ומגדלהו ובכל יום עושה לו דבר חדש וטובה מחודשת והיתום הזה ילך ויספר תמיד לפני כל מדבר אחיד תמיד בודאי יכעוס הבעה״ב עליו, כי זה מורה שלא עשה לו רק זה כיון שאינו מספר תמיד רק מזה. מכ״ש מלך מלכי המלכים הקדוש ברוך הוא העושה לנו נסים ונפלאות תמיד עד אין חקר ובלעדי ניסיו ונפלאותיו לא היינו יכולין להתקיים אפי׳ שעה אחד שאז ודאי כשמספרין נס אחד תדיר דהוה כנראה כמסיים לשבחי׳ דמרי' ובקיצור וגנות בטובותיו הגדולים עלינו כו'. ועכצ״ל **שעיקר מעלת יציאת מצרים הוא שבאותו פעם לקח אותנו לעם לו ית׳** **וזה הגורם לכל הנסים שעשה ושיעשה עמנו וכו' וזה ראוי לזוכרו תמיד וכו'**".

## בָּרוּךְ הַמָּקוֹם, בָּרוּךְ הוּא. בָּרוּךְ שֶׁנָּתַן תּוֹרָה לְעַמּוֹ יִשְׂרָאֵל, בָּרוּךְ הוּא.

כתב ב**שבולי הלקט**: "פי' להקב"ה קרי מקום שהוא מקומו של עולמו ואין עולמו מקומו. [כדאיתא] בתנחומא הנה מקום אתי הנה אני במקום פלוני לא נאמר אלא הנה מקום אתי שהוא מקום לעולמו ואין עולמו מקומו".

עוד כתב: יש מפרשין לפי שרצו לדרוש מקראות הללו הכתובים ארבעה בנים מתחיל בברכות התורה וכן פירש רבינו ישעיה זצ"ל התחלת הדרשה היא ומברך תחלה ואח"כ דורש:

## כְּנֶגֶד אַרְבָּעָה בָנִים דִּבְּרָה תוֹרָה: אֶחָד חָכָם, וְאֶחָד רָשָׁע, וְאֶחָד תָּם, וְאֶחָד שֶׁאֵינוֹ יוֹדֵעַ לִשְׁאוֹל.

כתב **הריטב"א:** "כנגד ארבעה בנים דברה תורה. כי כל כך רצה לקיים ענין סיפור יציאת מצרים בזרעינו, שהפריש להגיד ולספר לכל בן ובן כפי מה שהוא".

## חָכָם מָה הוּא אוֹמֵר וכו' וְאַף אַתָּה אֱמָר לוֹ כְּהִלְכוֹת הַפֶּסַח, אֵין מַפְטִירִין אַחַר הַפֶּסַח אֲפִיקוֹמָן.

כתב **הריטב"א**: כך הגירסא בכל הנוסחאות שלנו, וקשה מה ענין תשובה זו לשאלה זו וכו', אבל במכילתא אמרו *"אף אתה* ***פתח לו*** *בהלכות הפסח ואמור לו אין מפטירין וכו'",* כלומר שהוא הפליג לדקדק ולשאול וגם אתה תן לחכם ויחכם עוד והשיבהו כל הלכות הפסח ואפי' דברים שהם תקנת חז"ל שאין להם שום סמך בכתובים והוא מה שתיקנו אין מפטירין וכו', ולפי גירסתינו כך פירושו אף אתה אמור לו כשאר הלכות הפסח שאין מפטירין וכו'".

עוד כתב: ורש"י ז"ל פירש וכו' לפי שאין לנו לאכול שום דבר אחריו כדי שישאר טעמו בפינו, ומתוך הטעם נזכיר טעמי המצוה ונספר בה כל הלילה. והפטרה זו לשון השלמה וסיום הדבר שבו נפטרין.

וכתב **הרשב"ץ:** ופירוש אפיקומין אפיקו מינין כלומר הוציאו לנו מיני פירות.

כתב **הגר"א:** "ואף אתה אמור לו כלומר שתאמר לו ג"כ על הקושיא כו', נוסף על התירוץ של עבדים היינו כו'".

## רָשָׁע מָה הוּא אוֹמֵר: (שמות יב כו) "מָה הָעֲבֹדָה הַזֹּאת לָכֶם" וכו'. וְאַף אַתָּה הַקְהֵה אֶת שִׁנָּיו וֶאֱמָר לוֹ: (שמות יג ח) "בַּעֲבוּר זֶה עָשָׂה יְיָ לִי בְּצֵאתִי מִמִּצְרָיִם", לִי - וְלֹא לוֹ. אִילּוּ הָיָה שָׁם, לֹא הָיָה נִגְאָל.

## כתב **האבודרהם**: "מפרש בירושלמי מה הטורח הזה שאתם מטריחים עלינו בכל שנה לעכב את סעודתינו ולערב את שמחת החג. ולפי שאמר לכם והוציא עצמו מן הכלל כפר בעיקר כלומר שלא נצטוה הוא בדבר זה. אף אתה הקהה את שניו, ל' חולש השינים כמו ושיני בנים תקהינה (ירמיה לא, כח) כלומר זה שכפר בעיקר הרי הוא בכלל בן נכר לא יאכל בו (שמות יב, מג) ושיניו תקהינה שרואה לאחרין אוכלים והוא אינו אוכל. ד"א הקהה את שיניו כלומר הכעיסהו ואמור לו כנגדך דברה תורה בעבור זה עשה לי בצאתי ממצרים.

כתב **הגר"א:** "שאין התורה חפצה שישיבו לרשע ושידברו עמו כלל. רק אמרה התורה שתאמרו בדרך כלל ואמרתם זבח פסח כלומר שמצוה לומר זבת פסח הוא לה׳".

## תָּם מָה הוּא אוֹמֵר: (שמות יג יד) "מַה זֹּאת. וְאָמַרְתָּ אֵלָיו, בְּחֹזֶק יָד הוֹצִיאָנוּ יְיָ מִמִּצְרַיִם מִבֵּית עֲבָדִים".

כתב **הריטב"א** "שאינו חכם ולא רשע נקרא תם. וכו' ואמרת אליו בחזק יד כו'. והוא כוח השם הגדול". וכתב **הגר"א**: "התם הוא ההולך בתמימות"

## וְשֶׁאֵינוֹ יוֹדֵעַ לִשְׁאֹל, אַתְּ פְּתַח לוֹ. שֶׁנֶּאֱמַר, (שמות יג ח) "וְהִגַּדְתָּ לְבִנְךָ בַּיוֹם הַהוּא לֵאמֹר, בַּעֲבוּר זֶה עָשָׂה יְיָ לִי בְּצֵאתִי מִמִּצְרָיִם".

כתב **האבודרהם:** "דרוש לו בהגדה ופרסם לו הנס". וכתב הריטב"א: "**וכמדומה לי שאין אנו עכשיו יוצאין ידי חובתינו מכל זה**, כי אף על פי שאנו אומרים ההגדה בלשון הקדש ראוי היה לפרש לנשים ולקטנים יציאת מצרים".

יָכוֹל מֵרֹאשׁ חֹדֶשׁ, תַּלְמוּד לוֹמַר "בַּיּוֹם הַהוּא". אִי בַּיּוֹם הַהוּא יָכוֹל מִבְּעוֹד יוֹם, תַּלְמוּד לוֹמַר "בַּעֲבוּר זֶה". בַּעֲבוּר זֶה - לֹא אָמַרְתִּי אֶלָּא בְּשָׁעָה שֶׁיֵּשׁ מַצָּה וּמָרוֹר מֻנָּחִים לְפָנֶיךָ.

כתב **האברבנאל:** ר"ל בעבור זה היינו המצה והמרור כדי שאבוא לעשות המצווה הזאת עשה ה' לי להוציאני ממצרים.

1. והתשובה לזה כתב להלן גבי מי שאינו יודע לשאול: "שהלילה הזה נתחייב במצות מכל הלילות שכל הלילות אין מחוייבין במצוות ומפרש שהכתוב קרא את הלילה הזה יום ההוא כמו שכתוב והגדת לבנך ביום ההוא בעבור זה וכו', לכן הלילה נתחייב במצות כי אין לה בחינת לילה כלל". [↑](#footnote-ref-1)